1Waraga man oya i baŋ Yakobo ame en amiro Obaŋa kede Rwotwa Yecu Kricito. Baŋ atekere apar wie aryo ame oket ata: Orem wunu ba. 2Omegona, bed wunu i lelo atek ka otemowu i yore apapat, 3Pien iŋeo wunu ni, temo iyeewu mio idio wunu cunywu. 4Wek wunu diyo cunywu cob ticcere kakare, me ibed wunu jo oteggo, a roccoro mom i komwu, dok ame ginnoro daŋ mom orem i baŋwu. 5Ka tye ŋattoro i akinawu ame ryeko mere nok, ber en kwa Obaŋa ame mio baŋ jo luŋ i yomcuny, aboŋo abwote moro; bino miye. 6Cite myero en kwa kede iyee, kun daŋ mom kalo akala; pien ŋat ame kalo akala, rom i nam ame tagere, ame yamo kolo coro gire atata. 7Pien kodi danonono mom myero tam ni ebino nwoŋo ginnoro i baŋ Rwot, 8pien en dano a cunye aryo, mom cuŋ atek i kittere luŋ. 9Acan myero wakere ka otiŋe malo, 10alonyo daŋ myero wakere ka odwoke piny; pien alonyo bino rwenyo bala tur lum. 11Pien ceŋ donnyo kede lyeto mere atek, eka te nero lum, ture te ony, berrere te rwenyo oko. Amannono daŋ, alonyo bino rwenyo ata i dyeceŋ. 12Ŋat ame otemo te cuŋ atek, tye kede winyo; pien ka doŋ oteme, en te loyo, en bino nwoŋo mot me kwo ame Rwot ociko miyo baŋ jo a mare. 13Ka obito ŋattoro, myero kur kob ni, 'Obaŋa en obita', pien Obaŋa gire mom obito i tiyo ginnoro arac, en daŋ mom bito ŋattoro. 14Dano acel acel mittere kene en abite, kun wae, omo cunye. 15Mit ka oyac nywalo bal. Bal ka doŋ oteggo, nywalo to. 16Kur imi bwolwu, omegona ame amaro. 17Pien ginnoro luŋ aber ame omiowa, kede mot ducu abeco, ya i malo, bino piny iya i baŋ Obaŋa Papo, ame won gin aryeny i polo, ame mom tye kede alokaloka moro, dok tipo moro a nyuto lokere mere daŋ mom tye. 18Pi mittere, en onywalowa kede koppere me ateni, me wan obed calo cam i poto ame ogeo cek i kin gin luŋ ame oketo. 19Omegona ame amaro, ŋe wunu man. Dano acel acel myero ru winyo kop, ento myero kur ruye woto dwone, dok myero kany akemo. 20Pien akemo a dano mom cobo tic a tye atira i nyim Obaŋa. 21Cwa wunu teŋe ginnoro luŋ me lewic kede tim areco ame onya baŋwu, gam wunu i mwolo kop Obaŋa ame opito i yiwu, pien twero laro tipo-wu. 22Ento bed wunu jo ame keto gin ame okobo i tic, mom jo a winyo awinya keken kun ibwolle wunu kenwu. 23Pien ka ce ŋattoro obedo awiny kop keken kun mom tio, en cal i ŋat ame ŋio waŋe ame onywale kede iyi araŋ. 24Cite ka oŋiye kene otum, woto oko, wie te wil oko oyotoyot i callere ame woki eneno. 25Ento ŋat ame oneno cik aber ame kelo kuc, eka te perakino iye, kun mom bedo ŋat ame winyo eka wie te wil oko, ento ŋat ame keto i tic, obino miye winyo i gin etio luŋ. 26Ce dano moro tamo ni en adini kun mom juko lebe, en nwoŋo obwolle kene, dini mere konyere mom. 27Dini aber odoco, a cilo mom iye i nyim Obaŋa Papawa en ene: konyo otino kic kede mon a coggi oto i kom cangi, kede gwokere ken i cilo a bal me lobo.
Copyright
Learn More
luo_Latn zho_Hant eng_Latn